b'\n_START_ARTICLE_\nIndukcijski motor\n_START_PARAGRAPH_\nIndukcijski motor ili asinkroni motor (elektromotor) ima rotiraju\xc4\x87i dio (rotor) na koji se elektri\xc4\x8dna energija prenosi beskontaktno (indukcijom) djelovanjem okretnog magnetskog polja koje stvara sustav vi\xc5\xa1efaznih struja u statoru. Prema izvedbi rotorskog namota dijele se na kavezne i klizno-kolutne strojeve. Ovakvi elektri\xc4\x8dni strojevi su jednostavne konstrukcije, robustni i pouzdani u pogonu pa se i naj\xc4\x8de\xc5\xa1\xc4\x87e koriste u svim vrstama elektromotornih pogona. Brzina vrtnje rotora je razli\xc4\x8dita od brzine okretanja statorskog polja iz \xc4\x8dega je i izveden naziv asinkroni. Razlika brzina, takozvano klizanje, je klju\xc4\x8dna veli\xc4\x8dina u teoriji djelovanja i prijenosa energije u stroju. Klizanje kod asinkronih motora je pojava, da se rotor vrti brzinom vrtnje, koja je uvijek manja od sinkrone, to jest manja je od brzine vrtnje okretnog magnetskog polja. Kod sinkronih motora klizanja nema zahvaljuju\xc4\x87i dodatnom istosmjernom napajanju ili kori\xc5\xa1tenju permanentnih magneta u rotoru.\n_START_SECTION_\nObja\xc5\xa1njenje\n_START_PARAGRAPH_\nIzmjeni\xc4\x8dni asinkroni ili indukcijski motor, koji se napaja iz mre\xc5\xbee izmjeni\xc4\x8dnoga trofaznog ili jednofaznog napona, najvi\xc5\xa1e se koristi u industrijskim postrojenjima. Takav motor izveden za priklju\xc4\x8dak na jednofaznu mre\xc5\xbeu slu\xc5\xbei i u manjim ure\xc4\x91ajima, na primjer u radioni\xc4\x8dkim, laboratorijskim i ku\xc4\x87anskim ure\xc4\x91ajima (crpke, perilice rublja i posu\xc4\x91a, hladnjaci). U asinkronome motoru okretno se magnetsko polje stvara prolaskom trofazne struje kroz trofazne namote smje\xc5\xa1tene na statoru. Ono se mo\xc5\xbee stvoriti i priklju\xc4\x8dkom motora na jednofaznu mre\xc5\xbeu, ako se dva fazna namota prostorno pomaknu za prikladan kut i ako se u jedan namot doda elektri\xc4\x8dni kondenzator, kojim se ostvari fazni pomak me\xc4\x91u strujama kojima se napajaju ta dva namota (kondenzatorski motor). Nastalo okretno statorsko magnetsko polje inducira u rotorskim vodi\xc4\x8dima napone i struje koje stvaraju svoje okretno magnetsko polje. Me\xc4\x91udjelovanjem tih dvaju polja stvaraju se elektromagnetske sile i zakretni momenti uzrokuju vrtnju rotora. Te sile i momenti postoje samo dotle dok silnice okretnoga polja sijeku elektri\xc4\x8dne vodi\xc4\x8de rotora, a nestale bi onoga \xc4\x8dasa kada bi se brzine rotora i okretnoga polja izjedna\xc4\x8dile (sinkrona brzina), to jest kada bi nestalo relativnoga gibanja vodi\xc4\x8da rotora prema okretnome polju, pa prema tome i induciranih napona i struja u rotorskim vodi\xc4\x8dima. Za ispravan rad takva motora nu\xc5\xbeno je da brzina vrtnje rotora bude neznatno manja od sinkrone brzine (takozvano klizanje rotora), pa odatle naziv asinkroni motor._NEWLINE_Kavezni motor je naj\xc4\x8de\xc5\xa1\xc4\x87e upotrebljavana vrsta asinkronoga motora nazvan prema rotorskom namotu koji se sastoji od neizoliranih, naj\xc4\x8de\xc5\xa1\xc4\x87e aluminijskih vodi\xc4\x8da simetri\xc4\x8dno raspore\xc4\x91enih po obodu \xc5\xbeeljezne jezgre rotora i kratko spojenih na oba kraja, \xc5\xa1to nalikuje kavezu ili krletki. Takav motor ima najve\xc4\x87u primjenu u industriji jer u njegov rotor ne moramo dovoditi nikakvu struju, pa nisu potrebne ni \xc4\x8detkice mi kolektor. Da bi se sprije\xc4\x8dilo njegovo preveliko zagrijavanje, na osovini rotora nalazi se ventilator. Sinhroni i asinhroni motori vrlo su jednostavni po konstrukciji, a time i jeftiniji od ostalih motora. I to osobito asinkroni motor, koji nema kolektora ni kliznih koluta. _NEWLINE_Velika je zasluga Nikole Tesle da je otkrio rotacijsko magnetsko polje pomo\xc4\x87u kojeg je omogu\xc4\x87io konstrukciju asinkronog motora. Rotacijsko magnetsko polje, to jest magnetsko polje se vrti, mo\xc5\xbeemo proizvesti s najmanje dvije izmjeni\xc4\x8dne struje koje su pomaknute u fazi. Nalazi li se u tom rotacijskom magnetskom polju \xc5\xa1upalj bakreni valjak, magnetske silnice \xc4\x87e ga u vrtnji sje\xc4\x87i, i u njemu \xc4\x87e se inducirati elektri\xc4\x8dna struja. Magnetsko polje \xc4\x87e djelovati na tu struju tako da \xc4\x87e se valjak okretati u istom smjeru kojem se vrti magnetsko polje. U praksi se proizvodi rotiraju\xc4\x87e magnetsko polje pomo\xc4\x87u trofazne struje, a rotor je izra\xc4\x91en iz bakrenih ili aluminijskih \xc5\xa1tapova, me\xc4\x91usobno izoliranih, koji su na krajevima kratko spojeni prstenima. Kako takav rotor izgleda kao kavez, zove se i kavezni rotor._NEWLINE_Me\xc4\x91utim, rotor nema isti broj okretaja kao rotiraju\xc4\x87e magnetsko polje. Kada bi naime rotor imao jednak broj okretaja kao i rotiraju\xc4\x87e magnetsko polje, ne bi postojalo sje\xc4\x8denje magnetskih silnica, te se u rotoru ne bi inducirala elektri\xc4\x8dna struja. Motor se dakle ne vrti sinkrono nego asinkrono, pa se zato zove asinkroni kavezni motor. Takav motor ima najve\xc4\x87u primjenu u industriji jer u njegov rotor ne moramo dovoditi nikakvu struju, pa nisu potrebne ni \xc4\x8detkice mi kolektor. Da bi se sprije\xc4\x8dilo njegovo preveliko zagrijavanje, na osovini rotora nalazi se ventilator. Sinhroni i asinhroni motori vrlo su jednostavni po konstrukciji, a time i jeftiniji od ostalih motora. I to osobito asinkroni motor, koji nema kolektora ni kliznih koluta.\n_START_SECTION_\nJednofazni asinkroni motor\n_START_PARAGRAPH_\nIndukcijski motor mo\xc5\xbee raditi i sa samo jednom fazom (bez okretnog magnetskog polja), ali u tom se slu\xc4\x8daju ne mo\xc5\xbee sam pokrenuti (nema potezni moment) i smjer vrtnje mu ovisi o smjeru vanjskog po\xc4\x8detnog momenta. Da bi se to izbjeglo dodaju se polovi sa kratko spojenim namotom ili pomo\xc4\x87na faza u kojoj se posti\xc5\xbee umjetni fazni pomak struje - obi\xc4\x8dno serijskim spajanjem kondenzatora (koji se nakon zaleta motora mo\xc5\xbee i isklju\xc4\x8diti).'